Συσχέτιση της σεξουαλικής δυσλειτουργίας με τη λειτουργικότητα της αριστερής και της δεξιάς κοιλίας του μυοκαρδίου σε ασθενείς με καρδιακή ανεπάρκεια
Authors: Κουτσαμπασόπουλος Κωνσταντίνος 
Published: September 2021

Εισαγωγή: Σημαντικός αριθμός ασθενών με καρδιακή ανεπάρκεια θεωρεί σημαντικό κομμάτι της ζωής του τη σεξουαλική δυσλειτουργία, η οποία επηρεάζει την ποιότητα ζωής του. Το πρόβλημα της σεξουαλικής δυσλειτουργίας μπορεί να αφορά τόσο τους άνδρες, όσο και τις γυναίκες και είναι ιδιαίτερα συχνό στους ασθενείς με καρδιακή ανεπάρκεια. Σκοπός: Ο κύριος σκοπός της παρούσας διδακτορικής διατριβής είναι η συσχέτιση της σεξουαλικής δυσλειτουργίας με τη λειτουργικότητα (συστολική και διαστολική) της αριστερής και της δεξιάς κοιλίας του μυοκαρδίου σε ασθενείς με καρδιακή ανεπάρκεια. Μεθοδολογία: Σχεδιάστηκε και πραγματοποιήθηκε μια συγχρονική μελέτη (cross sectional study) για να εκτιμήσει τη συσχέτιση της σεξουαλικής δραστηριότητας με τη λειτουργικότητα της αριστερής και της δεξιάς κοιλίας του μυοκαρδίου σε ασθενείς με καρδιακή ανεπάρκεια. Η εκτίμηση της Σεξουαλικής Λειτουργικότητας στις Γυναίκες έγινε με το Δείκτη Σεξουαλικής Λειτουργικότητας στις Γυναίκες - Female Sexual Function Index (FSFI) και στους Άνδρες με το Διεθνή Δείκτη Στυτικής Λειτουργικότητας - International Index of Erectile Function (IIEF). Για την εκτίμηση της συστολικής και διαστολικής λειτουργίας της αριστερής και δεξιάς κοιλίας του μυοκαρδίου πραγματοποιήθηκε υπερηχοκαρδιογραφική μελέτη, σύμφωνα με τις τρέχουσες κατευθυντήριες οδηγίες. Αποτελέσματα: Συμμετείχαν 306 ασθενείς (201 άνδρες και 105 γυναίκες). Η σεξουαλική λειτουργία είναι επηρεασμένη στη μεγάλη πλειοψηφία των ασθενών με καρδιακή ανεπάρκεια (75,8%) και των δύο φύλων, με τις γυναίκες μάλιστα να εμφανίζουν πιο συχνά σεξουαλική δυσλειτουργία σε σχέση με τους άνδρες (91,4% έναντι 67,7%, p<0,001). Το κλάσμα εξώθησης της αριστερής κοιλίας εμφάνισε θετική συσχέτιση με το Δείκτη Στυτικής Λειτουργικότητας (IIEF) και επομένως με τη στυτική λειτουργία (r 0,140, p=0,047). Επιπλέον, η σταθμισμένη για την ηλικία πιθανότητα για στυτική δυσλειτουργία και γυναικεία σεξουαλική δυσλειτουργία, είναι υψηλότερη στους ασθενείς με καρδιακή ανεπάρκεια και ελαττωμένο κλάσμα εξώθησης συγκριτικά με τους ασθενείς με καρδιακή ανεπάρκεια και διατηρημένο κλάσμα εξώθησης και στους ασθενείς με καρδιακή ανεπάρκεια και ήπια επηρεασμένη τη συστολική λειτουργία συγκριτικά με τους ασθενείς με καρδιακή ανεπάρκεια και διατηρημένο κλάσμα εξώθησης (p<0,001). Η εκτίμηση της διαστολικής λειτουργίας της αριστερής κοιλίας με τη χρήση παλμικού και ιστικού Doppler, αποκάλυψε την παρουσία αρνητικής συσχέτισης ανάμεσα στο Δείκτη Στυτικής Λειτουργικότητας (IIEF) και στους λόγους E/e’ διαφραγματικά και πλάγια (r= -0,150 p=0,035 και r= -0,141 p=0,046, αντίστοιχα). Η συστολική δυσλειτουργία της δεξιάς κοιλίας κυμαινόταν από 24,2 έως 39,1% και της διαστολικής δυσλειτουργίας της δεξιάς κοιλίας 16,1 έως 83,1%. Η συστολική δυσλειτουργία της δεξιάς κοιλίας, όπως αυτή αξιολογήθηκε με τους δείκτες TAPSE, TAPSE/PASP ratio και διάμετρο της βάσης της δεξιάς κοιλίας συσχετίστηκε με χαμηλότερο Δείκτη Στυτικής Λειτουργικότητας (IIEF) (p=0,031, p=0,009 και p<0,001, αντίστοιχα). Συμπεράσματα: Το κύριο εύρημα της μελέτης αποτελεί η συσχέτιση της συστολικής λειτουργίας της αριστερής κοιλίας με το Δείκτη Στυτικής Λειτουργικότητας (IIEF) και επομένως με τη στυτική λειτουργία, αλλά όχι με τη γυναικεία σεξουαλική λειτουργία. Ομοίως, η διαστολική λειτουργία της αριστερής κοιλίας βρέθηκε να συσχετίζεται με τη σεξουαλική δυσλειτουργία. Από την άλλη πλευρά, η λειτουργικότητα (συστολική και διαστολική) της δεξιάς κοιλίας βρέθηκε να συσχετίζεται με τη στυτική, αλλά όχι με τη γυναικεία σεξουαλική λειτουργία. Ωστόσο στη μελέτη της δεξιάς κοιλίας, ορισμένοι δείκτες δυσλειτουργίας της δεξιάς κοιλίας συσχετίστηκαν με συγκεκριμένους παράγοντες της γυναικείας σεξουαλικότητας.